Title: กฎกระทรวงกำหนดหลักเกณฑ์ วิธีการและเงื่อนไข และอัตราค่าใช้จ่ายในการวิเคราะห์ตรวจสอบตัวอย่างดินเป็นการเฉพาะราย พ.ศ. 2555

กฎกระทรวง
กำหนดหลักเกณฑ์
วิธีการและเงื่อนไข และอัตราค่าใช้จ่าย
ในการวิเคราะห์ตรวจสอบตัวอย่างดินเป็นการเฉพาะราย
พ.ศ.
๒๕๕๕[๑]

อาศัยอำนาจตามความในมาตรา ๒๐ วรรคสอง และมาตรา ๒๕
แห่งพระราชบัญญัติพัฒนาที่ดิน พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้

ข้อ ๑  ในกฎกระทรวงนี้
การวิเคราะห์ตรวจสอบตัวอย่างดิน หมายความว่า การนำวิชาการทางวิทยาศาสตร์มาใช้ในการปฏิบัติงาน
ร่วมกับการใช้เครื่องมือ เครื่องใช้และอุปกรณ์ทางวิทยาศาสตร์
เพื่อให้ได้มาซึ่งผลงานการตรวจวิเคราะห์ที่ปรากฏเป็นตัวเลขและรายละเอียดข้อมูลของดิน
ที่สามารถจะนำไปใช้ให้เกิดประโยชน์
เกษตรกร หมายความว่า
บุคคลธรรมดาซึ่งประกอบอาชีพเกษตรกรรมเป็นหลัก

ข้อ ๒  ผู้ใดประสงค์จะให้กรมพัฒนาที่ดินวิเคราะห์ตรวจสอบตัวอย่างดินเป็นการเฉพาะราย
ให้ยื่นคำขอตามแบบที่คณะกรรมการกำหนด ณ กรมพัฒนาที่ดิน
สำนักงานพัฒนาที่ดินเขตหรือสถานีพัฒนาที่ดินท้องที่ซึ่งที่ดินนั้นตั้งอยู่
พร้อมด้วยเอกสารและหลักฐานตามที่ระบุไว้ในแบบคำขอตามที่คณะกรรมการกำหนด
รวมทั้งตัวอย่างดินที่จะให้ทำการวิเคราะห์ตรวจสอบด้วย

ข้อ ๓  เมื่อได้รับคำขอแล้ว
ให้เจ้าหน้าที่ตรวจสอบคำขอ เอกสารและหลักฐาน รวมทั้งตัวอย่างดินว่ามีความถูกต้องครบถ้วนหรือไม่
ในกรณีที่ไม่ถูกต้องครบถ้วน
ให้เจ้าหน้าที่แจ้งให้ผู้ยื่นคำขอแก้ไขเพิ่มเติมคำขอหรือจัดส่งเอกสารหรือหลักฐานหรือตัวอย่างดินให้ถูกต้องครบถ้วนภายในระยะเวลาที่กำหนด
ในกรณีที่ผู้ยื่นคำขอไม่แก้ไขเพิ่มเติมคำขอ
หรือไม่จัดส่งเอกสารและหลักฐาน หรือตัวอย่างดินให้ถูกต้องครบถ้วนภายในระยะเวลาตามวรรคหนึ่ง
ให้ถือว่าผู้ยื่นคำขอทิ้งคำขอ และให้จำหน่ายเรื่องออกจากสารบบ
ในกรณีที่คำขอ เอกสารและหลักฐาน
รวมทั้งตัวอย่างดินมีความถูกต้องครบถ้วนแล้วให้ดำเนินการ ดังต่อไปนี้
(๑) กรณีเป็นคำขอที่ยื่น ณ กรมพัฒนาที่ดิน ให้เจ้าหน้าที่แจ้งเป็นหนังสือให้ผู้ยื่นคำขอทราบภายในสามวันทำการ
ว่าจะสามารถดำเนินการตามคำขอได้หรือไม่
เว้นแต่เป็นคำขอที่มีการส่งตัวอย่างดินทางพัสดุไปรษณีย์
ให้แจ้งเป็นหนังสือภายในสิบวันทำการ
นับแต่วันที่ได้รับตัวอย่างดินและรับเรื่องลงทะเบียน
(๒) กรณีเป็นคำขอที่ยื่น ณ สำนักงานพัฒนาที่ดินเขตหรือสถานีพัฒนาที่ดินท้องที่ซึ่งที่ดินนั้นตั้งอยู่ให้เจ้าหน้าที่แจ้งเป็นหนังสือให้ผู้ยื่นคำขอทราบภายในสิบวันทำการ
ว่าจะสามารถดำเนินการตามคำขอได้หรือไม่

ข้อ ๔  ให้ดำเนินการวิเคราะห์ตรวจสอบตัวอย่างดินให้แล้วเสร็จภายในหกสิบวันทำการ
นับแต่วันที่ได้แจ้งให้ผู้ยื่นคำขอทราบตามข้อ ๓ วรรคสาม
และผู้ยื่นคำขอได้ชำระค่าใช้จ่าย ถ้าหากมีครบถ้วนแล้ว
เว้นแต่เป็นการวิเคราะห์ตรวจสอบตัวอย่างดินด้านแร่
และด้านจุลสัณฐานดินให้ดำเนินการให้แล้วเสร็จภายในหนึ่งร้อยยี่สิบวันทำการ

ข้อ ๕  ในระหว่างการดำเนินการตามคำขอ
ถ้าปรากฏว่าการวิเคราะห์ตรวจสอบตัวอย่างดินไม่สามารถกระทำให้แล้วเสร็จได้ทั้งหมดหรือแต่บางส่วน
ให้แจ้งเป็นหนังสือระบุเหตุขัดข้องให้ผู้ยื่นคำขอทราบ

ข้อ ๖  เมื่อการวิเคราะห์ตรวจสอบตัวอย่างดินเสร็จสิ้น
ให้แจ้งผลการวิเคราะห์ตรวจสอบตัวอย่างดินเป็นหนังสือให้ผู้ยื่นคำขอทราบดังนี้
(๑) กรณีเป็นคำขอตามข้อ ๓ วรรคสาม (๑) ให้แจ้งภายในสามวันทำการ
นับแต่วันที่การวิเคราะห์ตรวจสอบเสร็จสิ้น
(๒) กรณีเป็นคำขอตามข้อ ๓ วรรคสาม (๒) ให้แจ้งภายในสิบวันทำการ
นับแต่วันที่การวิเคราะห์ตรวจสอบเสร็จสิ้น

ข้อ ๗  อัตราค่าใช้จ่ายในการวิเคราะห์ตรวจสอบตัวอย่างดิน
ให้เป็นไปตามบัญชี ๑ ท้ายกฎกระทรวงนี้

ข้อ ๘  ในกรณีที่เกษตรกรยื่นคำขอวิเคราะห์ตรวจสอบตัวอย่างดินตามรายการในบัญชี
๒ ท้ายกฎกระทรวงนี้ ไม่ต้องเสียค่าใช้จ่าย

ข้อ ๙  ในกรณีส่วนราชการหรือหน่วยงานอื่นของรัฐยื่นคำขอวิเคราะห์ตรวจสอบตัวอย่างดินเพื่อประโยชน์แก่ทางราชการ
ให้เสียค่าใช้จ่ายในอัตราร้อยละห้าสิบ ของอัตราค่าใช้จ่ายตามบัญชี ๑ ท้ายกฎกระทรวงนี้
การยื่นคำขอตามวรรคหนึ่ง
หากเป็นไปเพื่อนำผลการวิเคราะห์ตรวจสอบไปใช้ประโยชน์ในโครงการพิเศษตามนโยบายของรัฐบาล
หรือในโครงการอันเนื่องมาจากพระราชดำริหรือมีการจัดซื้อสารเคมีหรือวัสดุวิทยาศาสตร์เพื่อใช้ในการวิเคราะห์ตรวจสอบตัวอย่างดินให้แก่กรมพัฒนาที่ดินไม่ต้องเสียค่าใช้จ่าย

ให้ไว้ ณ วันที่ ๑๓ มกราคม พ.ศ. ๒๕๕๕
พรศักดิ์  เจริญประเสริฐ
รัฐมนตรีช่วยว่าการกระทรวงเกษตรและสหกรณ์ ปฏิบัติราชการแทน
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑. บัญชี ๑
อัตราค่าใช้จ่ายในการวิเคราะห์ตรวจสอบตัวอย่างดินเป็นการเฉพาะราย
๒. บัญชี ๒
การวิเคราะห์ตรวจสอบตัวอย่างดินของเกษตรกร

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๐
วรรคสอง แห่งพระราชบัญญัติพัฒนาที่ดิน พ.ศ. ๒๕๕๑
บัญญัติให้ผู้ใดประสงค์จะให้กรมพัฒนาที่ดินดำเนินการวิเคราะห์ตรวจสอบตัวอย่างดินเป็นการเฉพาะราย
เพื่อการเกษตรกรรมของเกษตรกร ให้เป็นไปตามหลักเกณฑ์ วิธีการและเงื่อนไข และอัตราค่าใช้จ่ายตามที่กำหนดในกฎกระทรวง
 จึงจำเป็นต้องออกกฎกระทรวงนี้

ปริยานุช/จัดทำ
๑๖
กุมภาพันธ์ ๒๕๕๕

ชาญ/ตรวจ
๒๑
กุมภาพันธ์ ๒๕๕๕

ศิรวัชร์/ปรับปรุง
๒๕
ตุลาคม ๒๕๖๑

[๑] ราชกิจจานุเบกษา
เล่ม ๑๒๙/ตอนที่ ๑๗ ก/หน้า ๑๙/๑๕ กุมภาพันธ์ ๒๕๕๕